b'\n_START_ARTICLE_\nDen Danske Ordbog\n_START_PARAGRAPH_\nDen Danske Ordbog er en ordbog i seks bind over det danske sprog fra ca. 1950 til 2005 og er en forts\xc3\xa6ttelse af Ordbog over det danske Sprog. Den Danske Ordbog blev udgivet af Det Danske Sprog- og Litteraturselskab fra november 2003 til november 2005._NEWLINE_Den Danske Ordbog er baseret p\xc3\xa5 et meget omfattende elektronisk tekstkorpus p\xc3\xa5 ca. 40 millioner ord. De tekster, der indgik i korpusset, stammer fra vidt forskellige kilder sp\xc3\xa6ndende fra dagbogsoptegnelser fra forskningsprojekter som Nationalmuseets Vi skriver dagbog over tekster fra Folketinget og K\xc3\xb8benhavns Borgerrepr\xc3\xa6sentation til sk\xc3\xb8nlitter\xc3\xa6re tekster fra forskellige forlag. P\xc3\xa5 dette punkt adskiller Den Danske Ordbog sig markant fra Ordbog over det danske Sprog, der hovedsageligt er baseret p\xc3\xa5 tekster fra forfattere og andre professionelle sprogbrugere og ikke d\xc3\xa6kker samme spredning, hvad ang\xc3\xa5r genrer, stil og dialekter, som den moderne efterf\xc3\xb8lger.\n_START_SECTION_\nDigitalisering\n_START_PARAGRAPH_\nNovember 2009 blev en digital version tilg\xc3\xa6ngelig p\xc3\xa5 internettet via ordnet.dk._NEWLINE_I 2013 blev DDO-appen lanceret. Den vandt i kategorien "Nyheder & Reference" ved Danish App Awards 2013. Appen, der kr\xc3\xa6ver internetadgang, er gratis at bruge. Den udvikles b\xc3\xa5de til Google Android og Apple IOS.'